**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.08.2023, ora 08:00 – 21.08.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 21.08.2023, ora 07:00**

**RÂURI**

**Debitele au fost relativ staționare**, exceptând râurile din bazinele hidrografice: Bega, Timiş, Bârzava, Moraviţa, Caraș, Nera, Cerna și cursul inferior al Mureşului, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-70 %, mai mari (în jurul și peste normalele lunare) pe râurile din bazinele hidrografice: Timiș, Bârzava, Moraviţa, Nera și mai mici (sub 30% din normalele lunare) pe râurile din bazinele hidrografice: Iza, Tur, Lăpuș, Olt, Rm. Sărat, Bârlad, pe cursul Siretului, pe afluenții Moldovei, Bistriței, Trotuşului şi Prutului, pe unii afluenți ai Jiului inferior, Oltului mijlociu, Argeşului superior și pe râurile din Dobrogea.

Creşteri izolate de niveluri şi debite, ca urmare a precipitațiilor, sub formă de aversă, izolat mai însemnate cantitativ, s-au înregistrat pe unele râuri din zonele de deal şi munte din nordul şi centrul țării.

În interval au fost emise **două Avertizări Hidrologice** şi **unsprezece Atenționări Hidrologice pentru fenomene imediate**.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi relativ staționare**, exceptând râurile din bazinele hidrografice Bega, Timiș şi cursul inferior al Mureşului, unde vor fi în scădere.

Sunt posibile ușoare creșteri, izolate, de niveluri și debite pe unele râuri mici din zonele de deal și munte, datorită precipitațiilor, sub formă de aversă, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 20–21.08.2023 a fost în scădere, având valoarea de 4900 m3/s,** peste media multianuală a lunii august (4300 m3/s).

În aval de Porţile de Fier, debitele au fost în scădere pe sectorul Gruia – Călăraşi și în creștere pe sectorul Cernavodă – Tulcea.

**Debitul la intrarea în țară (secțiunea Baziaș) va fi în scădere (4600 m3/s).**

În aval de Porțile de Fier, debitele vor fi în scădere pe sectorul Gruia – Vadu Oii şi în creştere pe sectorul Brăila – Tulcea.

**2.** **Situaţia meteorologică în intervalul 20.08.2023, ora 09:00 –21.08.2023, ora 06:00**

**Administraţia Naţională de Meteorologie** (A.N.M.) a emis la data de 20.08.2023, la ora 10:00, **Avertizarea Meteorologică nr. 111**, conform căreia:

**- COD GALBEN:** „*În intervalul 20-21 august valul de căldură va persista, iar în zonele de câmpie și local în cele de deal și podiș va fi caniculă. Disconfortul termic va fi ridicat, iar indicele temperatură-umezeală (ITU) va depăși pragul critic de 80 de unități. Temperaturile maxime se vor situa în general între 33 și 37 de grade, iar minimele se vor situa între 17 și 24 de grade. Notă: valul de căldură va persista, în cea mai mare parte a țării, pe tot parcursul săptămânii viitoare.”*

**- COD PORTOCALIU:** „*Luni (21 august) în județele Teleorman, Giurgiu, Călărași, Ialomița, Brăila, Constanța, Ilfov și municipiul București valul de căldură și canicula se vor intensifica. Se vor înregistra temperaturi maxime de 38...39 de grade. Disconfortul termic va fi accentuat, iar indicele temperatură-umezeală (ITU) se va situa peste pragul critic de 80 de unități.”*

Această **Avertizare Meteorologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 prefecturi) – COD GALBEN;*

*- BRĂILA, CĂLARAŞI, CONSTANŢA, GIURGIU, IALOMIŢA, ILFOV, TELEORMAN şi Municipiul BUCUREŞTI (8 prefecturi) – COD PORTOCALIU.*

**ÎN ŢARĂ**

Valul de căldură s-a menținut și intensificat ușor în aproape toată țara, astfel încât vremea a fost în continuare călduroasă, cu disconfort termic ridicat, iar local în sud, sud-est și est și izolat în vest a fost caniculă. Indicele temperatură-umezeală (ITU) a atins și depășit pragul critic de 80 de unități pe arii relativ extinse în Banat, Crișana, Maramureș, Oltenia, Muntenia, Dobrogea, Moldova și pe suprafețe restrânse în Transilvania. Cerul a fost variabil, însă după-amiaza și seara gradul de instabilitate atmosferică s-a accentuat și s-a manifestat prin averse ce au avut și caracter torențial și descărcări electrice local la munte, pe spații mai mici în centrul teritoriului și izolat în zonele deluroase. Cantitățile de apă au depășit pe alocuri 15...20 l/mp și punctiform 35 l/mp. Din surse externe au fost consemnate căderi de grindină în Munții Parâng. Vântul a suflat slab și moderat, cu intensificări de scurtă durată în timpul ploilor, care au luat aspect de vijelie pe raza județelor Harghita și Prahova (rafale de 50...70 km/h). Pe parcursul nopții cerul a devenit mai mult senin. Temperaturile maxime au fost cuprinse între 29 de grade la Sulina și 39 de grade la Cernavodă și București - Filaret, iar la ora 06.00 se înregistrau valori termice cuprinse între 10 grade la Joseni și 27 de grade la Jurilovca. Spre sfârșitul intervalului, în estul Transilvaniei, pe areale mici s-a format ceață.

***Observații:*** *de ieri dimineață, de la ora 6.00, au fost în vigoare 37 mesaje pentru fenomene meteorologice periculoase imediate:*

*- 1 avertizare meteorologică de cod roșu emisă de SRPV Cluj;*

*- 3 avertizări meteorologice de cod portocaliu emise de SRPV Cluj;*

*- 33 atenționări meteorologice de cod galben, 10 emise de SRPV Cluj, 7 emise de SRPV Sibiu, 6 emise de CNPM pentru Muntenia, câte 4 emise de SRPV Bacău și SRPV Timișoara și 2 emise de SRPV Craiova.*

**LA BUCUREŞTI**

Valul de căldură s-a intensificat, disconfortul termic s-a accentuat, astfel că temperatura maximă a fost de 37 de grade la Afumați, 38 de grade la stația meteo Băneasa și 39 de grade la Filaret, iar indicele temperatură-umezeală (ITU) a depășit pragul critic de 80 de unități. Cerul a fost mai mult senin, cu unele înnorări la începutul nopții, iar vântul a suflat slab și moderat. La ora 6.00, se înregistrau 20 de grade la stația meteorologică Băneasa, 23 de grade la Filaret și 24 de grade la Afumați.

**3. Prognoza meteorologică în intervalul 21.08.2023, ora 09:00 –22.08.2023, ora 09:00**

**ÎN ŢARĂ**

Valul de căldură va persista în toată țara, iar în sud și sud-est va continua să se intensifice, va fi caniculă, disconfort termic accentuat și indicele temperatură-umezeală (ITU) peste pragul critic de 80 de unități. În restul teritoriului, vremea va fi călduroasă, caniculară în zonele de câmpie din vest și est, disconfortul termic ridicat, iar indicele temperatură-umezeală (ITU) va atinge sau va depăși pragul critic de 80 de unități. Temperaturile maxime vor fi cuprinse între 29 și 36 de grade, local mai ridicate în Câmpia Română și Podișul Dobrogei până spre 38...39 de grade, iar cele minime nu vor coborî sub 20 de grade în zonele joase de relief, iar la scara întregii țări vor fi cuprinse în general între 14 și 24 de grade. Cerul va fi variabil, cu înnorări și izolat ploi de scurtă durată, posibil însoțite de descărcări electrice, după-amiaza îndeosebi în zona montană și submontană. Vântul va sufla slab și moderat, cu ușoare intensificări în sud-est. Dimineața și noaptea, izolat va fi ceață, cu precădere în depresiunile intramontane.

**LA BUCUREŞTI**

Valul de căldură se va menține, disconfortul termic va fi accentuat, iar indicele temperatură-umezeală (ITU) va depăși pragul critic de 80 de unități. Va fi caniculă, cu o temperatură maximă de 38...39 de grade, iar cea minimă nu va coborî sub 20...22 de grade. Cerul va fi variabil, mai mult senin dimineața și noaptea, iar vântul slab până la moderat.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** și ***Agenţia pentru Protecţia Mediului*** ***Galați*** informează despre producerea, la data de 19.08.2023, la ora 20:30, unei poluări accidentale a cursului de apă Taparnoaga, afluent necodificat al râului Lozova, în zona localității Schela, județul Galați, din cauza unei avarii la o conductă ce aparține SC OMV Petrom SA. S-a scurs o cantitate de circa 0,05 mc de țiței și apă de zăcământ, fiind afectat cursul de apă Taparnoaga pe o lungime de circa 25 m, la 2,5 km de confluența cu râul Lozova. Nu a fost semnalată mortalitate piscicolă. S-au prelevat trei probe de apă. S-a remediat avaria la conductă prin montarea unei șarniere. S-a intervenit pe cursul de apă prin amplasarea unui baraj plutitor absorbant și prin împrăștierea de material absorbant (18 saci de 10 kg fiecare) pentru colectarea irizațiilor de hidrocarburi. S-au executat operațiuni de colectare a solului din zona afectată (locul spargerii conductei) și de preluare prin vidanjare a apelor contaminate cu țiței.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei I de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**